EFF wil glo Kampsbaai, Bishopscourt besetKampsbaai Foto: big10photo.wordpress.com Nazier Paulsen, EFF-LP, het gesê die Ekonomiese Vryheidsvegters beplan om die meer gegoede dele van Kaapstad te beset. Ongeveer 500 mense beset reeds ŉ stuk grond in Khayelitsha, het die Ekonomiese Vryheidsvegters Dinsdag gesê. Die party het gesê die mense het reeds begin om strukture op die grond naby Nolungile-treinstasie op te rig. Volgens berigte het EFF-LP’s Bernard Josephs en Paulsen die besetting gelei, maar Godrich Gardee, woordvoerder van die EFF, het aan News24 gesê die party ondersteun slegs gemeenskapslede om die oop stuk grond te beset. Maroela Media het vroeër berig die stad Kaapstad beoog om kriminele klagte teen Paulsen aanhangig te maak. J.P. Smith, Kaapstadse burgemeesterskomiteelid vir veiligheid en sekuriteit, het Dinsdag gesê ŉ klag met betrekking tot die Wet op Voorkoming van Onwettige Uitsetting sal teen Paulsen gelê word. Klik hier om meer te lees. Intussen het die EFF gesê hulle sê nie, ‘daar is grond, kom ons beset dit’ nie. “Ons doen net wat Jan van Riebeeck gedoen het. Hy het die grond ingeval en dit beset,” het Paulsen verduidelik. Volgens hom beplan die party om die gemeenskappe te lei om ook grond in Bishopscourt, Kampsbaai en Rondebosch te beset. News24 kon nie kommentaar van die Wes-Kaapse polisie bekom nie. Skrywer: Lauren Hess, News24